Resultatmæssigt fik Aalborg Håndbold ikke ret meget ud af sin første Champions League-kamp i denne sæson, men nordjyderne kunne tage mange positive ting med fra 27-31-nederlaget til Flensburg-Handewitt i den tyske grænseby. For selv om der var klasseforskel mellem de danske mestre og det tyske tophold, så var aalborgenserne godt med kampen igennem, og de lod aldrig Flensburg stikke afgørende af. Tyskerne var i teten kampen igennem, men var aldrig foran med mere end fem mål. Og faktisk formåede gæsterne efter at have været bagud 12-15 ved pausen endda at kæmpe sig tilbage i kampen og komme så tæt på uafgjort som 20-21. Men fire tyske scoringer i rap ødelagde troen på en overraskelse, og med et kvarter igen var det også tydeligt, at kræfterne var ved at være brugt på det danske hold. Mads Mensah Larsen leverede en rigtig god kamp og blev sit holds topscorer med syv mål. Samme antal nåede tilbagevendte Morten Slundt op på. Hos Flensburg var Anders Eggert i hopla med syv mål på syv forsøg, men han måtte dog se sig overgået af Holger Glandorf, der scorede otte gange. Der er seks hold med i hver af de fire indledende grupper, og de fire bedste går videre til ottendedelsfinalerne.

Referat:
Aalborg Håndbold ydede god modstand i Champions League mod Flensburg-Handewitt, men kunne ikke holde trit.